SESSIONER TIL DELEGERETMØDE 2026
Din guide til valg af session til Delegeretmøde 2026

OVERSIGT OVER DINE VALGMULIGHEDER
Til Delegeretmøde har du mulighed for at melde dig på og deltage i en session. Sessionerne følger årets tema, som er ‘demokratisk dannelse i foreningslivet’. Du har også mulighed for at vælge, at du ikke vil deltage i en session. Det er helt op til dig. 
SESSIONER: 
1. Valgt til at tale og handle på fællesskabets vegne 
2. Hvordan bliver vi demokratisk dannet i foreningen? 
3. Byg et stærkt foreningsdemokrati 
4. Barrierer for deltagelse: Hvordan får vi flere med i frivilligfællesskabet? 
5. En demokratisk tilgang til skærme i foreningslivet 
6. Sammen i uenighed (Deep Democracy i foreningen) 
7. Op på ølkassen 
8. Fællessang 
9. Jeg deltager ikke i en session 
På de følgende sider kan du læse mere om den enkelte session.

1 Valgt til at tale og handle på fællesskabets vegne
Er du repræsentant (for eksempel demokratisk valgt eller udpeget til en post) i en børne- og ungdomsorganisation, så er her et samtalerum med andre repræsentanter. Her vil vi tale om både det svære og det gode ved rollen og ansvaret. Med udgangspunkt i DUFs nyeste guide ”REPRÆSENTANT” sætter vi fokus på og tager alvorligt, hvordan man påtager sig opgaven på vegne af sit fællesskab. Både når man kigger indadtil på sit fællesskab og når omverdenen udadtil ønsker ens meninger og holdninger.
2 Hvordan bliver vi demokratisk dannet i foreningen?
Demokratianalysen viser, at foreningsaktive unge har højere demokratisk selvtillid end ikke-foreningsaktive. Vi skal i denne session undersøge vores eget demokratiske engagement og selvtillid. Hvordan er vi gennem vores foreningsaktiviteter blevet demokratisk dannet og dermed har udvidet vores demokratiske selvtillid, og hvordan understøtter foreningen konkret den udvikling? Undervejs vil vi også søge inspiration i andres ”demokratiske dannelsesrejse” og være nysgerrige på, både hvad der danner én selv og hvad jeg selv har gjort aktivt for andres demokratiske dannelse i foreningen.

3 Byg et stærkt foreningsdemokrati
Den demokratiske opbygning er noget af det, der binder os sammen i DUF-paraplyen. Vi tror på, at et stærkt foreningsdemokrati er opbygget af både en styreform og en livsform, der giver medlemmerne magten strukturelt og kulturelt – altså at demokratiet skal udleves i alt fra vedtægtsændringer til hverdagens samtaler. Men hvad består de demokratiske elementer i vores forening helt præcist af? Og hvordan styrker vi vores demokratiske fundamenter? Det bliver vi klogere på i denne session.

4 Barrierer for deltagelse: Hvordan får vi flere med i frivillig-fællesskabet?
Undersøgelsen ”Flere unge med i frivillig-fællesskaberne” peger på en række store og små barrierer, der kan stå i vejen for deltagelse. Vi ser i denne session på, hvad der gør det svært, men også hvordan vi kan gøre det lettere for nye at blive en del af foreningslivet. Vi undersøger, hvordan foreningens (demokratiske) strukturer kan fremme og/eller hæmme deltagelse og tilgængeligheden. Sessionen udspringer af projektet BÆREKRAFT, der er et samarbejde mellem DUF, CFSA og finansieret af Nordea-Fonden.


5 En demokratisk tilgang til skærme i foreningslivet
I denne session sætter vi fokus på skærme og skærmpolitik i foreningerne, og især hvordan vi medlemsdemokratisk går til samtalen om skærmen. Vi udforsker, hvornår skærmen både kan være et redskab for den enkelte og for foreningen og/eller modarbejde fællesskabet og nærværet i foreningen. Vi tilgår emnet med nysgerrighed uden noget rigtigt eller forkert. Vi tager udgangspunkt i erfaringsudveksling og læringer fra DUFs projekt i forbindelse med Nærværsløftet.

6 Sammen i uenighed (Deep Democracy i foreningen)
Vi forsøger ofte at finde dét, vi har til fælles – det der forener os. Men somme tider skal vi også være sammen i uenigheden. Den præmis vil denne session sætte fokus på med udgangspunkt i det faglige begreb deep democracy. Deep Democracy er en tilgang til at være nysgerrig på mindretallet i en beslutning, hvor det i klassisk demokratiforståelse er flertallet, der har bestemmelsen. Der ligger nemlig stadig stærke holdninger gemt i mindretallet, som er værd at lytte til og huske på. Men hvordan griber man det an?

7 Op på Ølkassen
Alle foreninger i DUF har noget på hjerte og et ønske om at ramme omverdenen med et budskab. Det kan være i medier, paneldebatter eller til mødet med personer, der kan hjælpe ens mærkesager ud over stepperne. For at sprede budskabet bedst muligt, kræver det, at du kan fremsætte de gode argumenter og overbevise dit publikum. I denne session træner vi debatfærdigheder med udgangspunkt i tilgangen fra DM i Debat. Vi ser på, hvordan man omsætter en mærkesag til klare argumenter, og hvordan man taler, så andre lytter. Sessionen foregår uden konkurrence, og er for alle som vil træne debatfærdigheder – om du har prøvet det før, eller ej.

8 Fællessang
Smør stemmebåndet, rejs dig op og find tonelejet sammen med andre sangfugle, når Arne sætter sig ved klaveret og stemmer i til fællessang med sange fra Højskolesangbogen. Du har også mulighed for selv at ønske én sang eller to.

9 Jeg deltager ikke i en session
Hvis du allerede ved, du laver andre ting eller har noget andet, du skal gøre, mens sessionerne foregår, kan du vælge denne mulighed.

Når du tilmelder dig Delegeretmøde 2026, har du også mulighed for at vælge, hvilken session du vil deltage i. Det er kun muligt at vælge en session, så længe der er plads.
